
Rennes – Fransa
Rennes a ku paytexta Herêma Bretagne (Bretonya) ya li bakurê rojavayê Fransayê ye, bi nifûsa xwe ya nêzî 230 hezar kesî yek ji navendên giring ên çand, perwerde û înovasyonê yên wî welatî ye. Rennes bi hişmendiya xwe ya bihêz a birêvebiriya herêmî, polîtîkayên hawirdor û avhewayê, û pêkanînên xwe yên bajarvaniya domdar derdikeve pêş; di heman demê de bi xebatên xwe yên di qada pişgiriya navneteweyî û dîplomasiya herêmî de di nav şaredariyên mînak ên Ewropayê de cih digire.
Pêwendiya di navbera Amed û Rennesê de, ji protokola fermî ya bajarên bira pir berê, nêzî çil sal berê dest pê dike. Bingehên pişgiriya di navbera her du bajaran de, bi têkiliyên dostaniyê yên ku wê demê di navbera Şaredariya Amedê û Şaredariya Rennesê de hatibûn avakirin û bi otobuseke şaredariyê ya ku ji aliyê Şaredariya Rennesê ve ji Amedê re hatibû hîbekirin hatine avêtin. Ev pişgiriya watedar, bi demê re ne tenê di navbera du şaredariyan de, di heman demê de di navbera gelên her du bajaran de jî bûye sedema avakirina girêdanên bihêz.
Nêzî çil salan serdanên dualî, çalakiyên çandî û hevkariyên saziyên sivîl ev pêwendî zindî hiştine. Pêwendiya di navbera Amed û Rennesê de, tenê ne berhema hevkariyeke saziyî ye ku di navbera şaredariyan de hatibe avakirin. Civaka Kurd a ku li Rennesê dijî, rêxistinên sivîl û aktorên herêmî yên li her du bajaran, bi pêşxistina têkiliyên çandî û civakî bûne yek ji hilgirên herî giring ên vê dostaniyê. Protokola fermî ya bajarên bira ya di navbera şaredariyan de jî, li ser vê zemîna bawerî û pişgiriya ku di navbera gelan de hatibû avakirin, hatiye damezrandin.
Ev raboriya kûr, di sala 2025’an de bi Protokola Bajarên Bira ya ku di navbera Şaredariya Bajarê Mezin a Amedê û Şaredariya Rennesê de hate îmzekirin, gihîştiye qonaxeke nû. Bi vê yekê, dostaniya ku xwe dispêre salên dirêj veguheriye hevkariyeke saziyî; ji bo pêşxistina projeyên hevpar di gelek qadan de wekî polîtîkayên hawirdor û avhewayê, bajarvaniya domdar, çand û huner, xebatên ciwanan, pişgiriya civakî, polîtîkayên civakî û hevkariya navneteweyî zemîneke bihêz hatiye avakirin.
Îro pêwendiya bajarên xwişk a ku bi Rennesê re hatiye avakirin, ne tenê hevkariyeke fermî ya di navbera du şaredariyan de ye; rûdana saziyî ya wê pişgiriya zêdetirî çil salan, baweriya dualî û dostaniya di navbera gelan de ye.
(Wêneyên derbarê Rennesê û merasîma îmzakirinê de dikarin werin bikaranîn)

